Tesla Model 2 er planlagt til 2025

Tesla har fortalt sine leverandører, at de vil starte produktionen af en ny elbil med kodenavnet Redwood i midten af 2025. Det skriver Reuters, der har hørt det fra flere kilder i branchen. Redwood er det interne navn på den billige(re) elbil, der populært kaldes for Tesla Model 2.

Det er målet, at bilen skal sælges for 25.000 dollars – under 200.000 kroner. Den skal indledningsvis bygges i Texas, men på sigt skal den også bygges på Teslas Gigafactory udenfor Berlin.

Ifølge kilderne har Tesla “sendt anmodninger om tilbud” på dele til Redwood-modellen sidste år. Det var med forventning om en ugentlig produktionsmængde på 10.000 køretøjer. Produktionsstarten er sat til juni måned 2025.

Tesla Model 2 var længe rygtet, men er blevet bekræftet af Musk ved flere lejligheder. Blandt andet sagde Musk under et besøg på Berlin-fabrikken i november sidste år, at medarbejderne kunne se frem til at bygge en “ny billigere Tesla til det europæiske marked”.

Redwood optræder også i Teslas seneste Master Plan, hvor det oplyses, at den skal forsynes med et 53 kWh stort LFP-batteri, der giver den en formodet rækkevidde på 350-450 WLTP-kilometer.

Reuters har forsøgt at få en kommentar fra Tesla om de seneste rygter, men uden held.

Tesla Model 2 er planlagt til 2025