Tesla genoptager arbejdet med Model 2

Tesla ser ud til at have genoptaget arbejdet med en mindre og billigere elbil, der tidligere har været omtalt af medier som Model 2. Det hævder i hvert fald Reuters. Efter at planerne sidste år blev lagt på is, peger nye oplysninger nu på, at mærket igen undersøger muligheden for en kompakt el-SUV, der kan blive et langt mere folkeligt alternativ til de nuværende modeller.

I lang tid lød Teslas store løfte på en elbil til omkring 25.000 dollar. Det løfte forsvandt pludselig ud i tågen, da producenten i stedet valgte at rette fokus mod billigere udgaver af Model 3 og Model Y. De biler er siden kommet på markedet, men de er stadig langt fra det prisniveau, mange havde håbet på.

Nu tyder nye oplysninger dog på, at Tesla igen arbejder på noget mindre, billigere og mere masseret mod det brede marked.

Ifølge Reuters har Tesla indledt samtaler med leverandører om produktion og komponenter til en ny elbil i SUV-klassen. Projektet skulle stadig være på et tidligt stadie, men efter alt at dømme er der ikke blot er tale om endnu en skrabet version af Model 3 eller Model Y. Oplysningerne peger i stedet på en helt ny bil. En model på cirka 4,2 meter i længden, altså markant mindre end Model Y, som ligger omkring 4,8 meter.

Det er vigtigt, fordi Tesla i dag mangler en virkelig kompakt model i sortimentet. Model 3 og Model Y er blevet billigere end før, men de er stadig ikke biler, der for alvor åbner døren for førstegangskøbere eller familier med stramt budget.

Det handler ikke kun om pris

Hvis Tesla faktisk er i gang med en ny, mindre elbil, handler det om mere end bare at presse prisen ned. Det handler også om at finde tilbage til den væksthistorie, der i mange år gjorde mærket så dominerende.

Presset er steget. Konkurrenterne vælter frem med mindre og billigere elbiler, især i Europa og Kina, og Tesla har i stigende grad manglet en model, der kan møde den konkurrence direkte. En kompakt SUV til et lavere prisniveau vil derfor kunne blive et vigtigt våben for mærket.

Samtidig kan projektet også puste nyt liv i Teslas tidligere planer om helt nye produktionsmetoder. Den såkaldte Unboxed Process, som Tesla tidligere har koblet til sin næste generation af elbiler, kan igen være blevet relevant. Ideen er at bygge biler på en ny og mere effektiv måde, som i sidste ende skal gøre dem billigere at producere. Hvis det lykkes, kan det være præcis den type gennembrud, Tesla har brug for.

Den 22. april kan blive vigtig

Foreløbig er der ikke kommet nogen officiel bekræftelse fra Tesla. Men den 22. april offentliggør selskabet sit næste kvartalsregnskab, og det kan meget vel blive anledningen til, at ledelsen enten bekræfter eller afviser de nye oplysninger.

Tesla genoptager arbejdet med Model 2