Tesla lover nye og billigere elbiler næste år

I Teslas netop fremlagte kvartalsregnskab er der godt nyt til dem, der går og venter på en billigere elbil. Allerede i første halvår af 2025 vil Tesla nemlig starte produktion af flere nye og ikke mindst billigere elbilmodeller.

“Vores planer for nye køretøjer, herunder mere overkommelige varianter, skrider frem som planlagt. Produktionen starter i første halvdel af 2025,” står der således i kvartalsrapporten.

Det nævnes også, at de nye modeller bygges på den såkaldte “Next Gen”-platform, men at de uden problemer vil kunne produceres på de eksisterende anlæg.

“Det vil hjælpe os til fuldt ud at udnytte vores nuværende forventede maksimum-kapacitet på tæt på tre millioner køretøjer, hvilket muliggør mere end 50 procent vækst i forhold til 2023-produktionen, inden vi investerer i nye produktionslinjer,” skriver Tesla.

De billigere elbilers år

Tesla siger også, at de planlægger at “begynde at lancere” sine billigere EV-modeller “i første halvdel af 2025.” Den formulering er stadig ret løs, og med Musks tidsoptimisme i mente, er der næppe nogen garanti for, at vi får en model på vejene næste år.

2025 bliver ellers “de billigere elbilers år”. Her kommer en række af de såkaldte 25.000 euros elbiler i handelen. Biler, der får danske startpriser fra omkring 180.000 kroner. Heriblandt Kia EV3, Renault 5 E-Tech, Hyundai Inster og Fiat Grande Panda. Volkswagen vil også præsentere sin ID.2. Men om den når at komme på vejene næste år er tvivlsomt.

Flere producenter har skubbet de billgere elbiler, så de første kommer i handlen efter nytår, hvor EU’s strammere emissionregler træder i kraft. De billigere elbiler skal hjælpe producenterne med at nå kravene og undgå bøder.

Positivt regnskab

Ser man på tallene i Teslas regnskab, er de positive. Efter fire kvartaler, hvor Tesla har misset indtjeningsmålene, steg nettoindtægten med 8 procent til 2,51 milliarder dollars, og salget steg med 2 procent i forhold til samme kvartal sidste år.

På grund af Teslas konstante prisnedsættelser er bruttoavancen også interessant. Og den steg faktisk i tredje kvartal. Den var nemlig på 17,05 procent, sammenlignet med 14,7 procent i andet kvartal. Tesla tjener altså mere pr. solgt bil.

Tesla lover nye og billigere elbiler næste år